Bybelskool » Wat bid jy met die eerste drie bedes? – Romeine 12:1-2
Nou wil ek julle baie ernstig vra, broers en susters: As julle dink aan alles wat God in sy groot barmhartigheid vir julle gedoen het, gee dan julleself aan Hom as ’n lewende en heilige offer. Dit is dié soort offer waarvan Hy hou, en wat julle diens aan God werklik sinvol maak. Moenie julle leefstyl aanpas by die gedragspatrone van hierdie wêreld nie, maar laat God julle omvorm deurdat Hy julle denkpatrone vernuwe. Dan sal julle goed kan onderskei wat Hý wil hê dat julle moet doen, naamlik dit wat werklik goed en aanvaarbaar en volmaak is. (NLV)
Verandering kom deur die werk van die Gees. ’n Wet kan jou nie verander nie, net ’n verhouding met God waarin die Gees ons lei om nee te sê vir die sonde en ja te sê vir God. Die belangrikste plek waar ons moet verander, is in ons denke. Let op, ons verander nie net in ons hart (geloof) en ons mond (getuienis) nie (Rom 10), maar ook in ons kop (nuwe denke). Ons moet leer om anders te dink oor die sondige wêreld sodat ons nie konformeer aan die manier van leef wat die media en vermaaklikheidswêreld aan ons opdis nie.
1. Wat is die verskille wat jy raaksien tussen die gedragspatrone van die wêreld en dít wat God behaag?
2. Wat is die dinge wat God tans vir jou help om as goed, aanvaarbaar en volmaak te onderskei?
3. Lees die verse later vandag weer om jou te herinner aan die enigste sinvolle manier om God te dien – om Hom toe te laat om jou te omvorm tot ‘n beter onderskeiding van wat werklik goed, aanvaarbaar en volmaak is.
4. Jy kan later vanaand die verse weer lees in die konteks van Romeine 12 en my bydrae daaroor: Romeine 12 – Ons het ’n paar kopskuiwe nodig.